Jean-Antoine Zinnen - Wikipedia, déi fräi Enzyklopedie

# Jean-Antoine Zinnen

### Vu Wikipedia, der fräier Enzyklopedie.

De Jean-Antoine (och: Johann-Anton) Zinnen (* 25. Abrëll 1827 an der Neierbuerg ; † 16. Mee 1898 zu Neuilly-sur-Seine) war en däitsch-lëtzebuergesche Museker a Komponist. Vun him ass d'Melodie vun der Lëtzebuerger Nationalhymn Ons Heemecht.

Graf vum J. A. Zinnen um Nikloskierfecht

Dem Zinnen seng Mamm stierft, wéi hie 6 Joer hat, a säi Papp ass mat him a sengen zwou Duechteren op Klierf geplënnert. Geschwënn dono, fir datt d'Kanner eng gutt Schoul kréichen, ass d'Famill op Dikrech gezunn, a méi spéit an d'Fiels. Scho fréi ass dem Johann-Anton säin Talent fir Musek entdeckt a vun sengem Papp ënnerstëtzt ginn. Säi Papp war selwer e begeeschtere Blosmuseker, hien hat 1836 de Fielser Musekveräin gegrënnt.

Schonns mat 15 Joer gëtt de Jean-Antoine als Cor-Spiller an d'Musek vum 1. Batalljoun vum Lëtzebuerger Bundeskontingent, deen zu Iechternach stationéiert war, opgeholl. Bannent 4 Joer gouf hien 1.-Klass-Hornist. 1847 - hien hat just 20 Joer - gëtt en zum Dirigent vun der Musek ernannt.

1852 gëtt den Zinnen Direkter vun der Stadmusek vun der Stad Lëtzebuerg a kuerz drop Direkter vum nei gegrënnte stater Conservatoire. Déi Joeren dono huet hie sech ganz fir d'Musek agesat; hien huet verschidde Gesanks- a Museksveräiner uerchter d'Land geleet.

Vu senge Kompositiounen ass Ons Heemecht natierlech déi bekannsten; si gouf de 5. Juni 1864 zu Ettelbréck fir d'éischt opgefouert. Mee och 2 Operetten, Märsch, Kantaten a Lidder huet hie geschriwwen.

1882 gouf de Conservatoire aus finanzielle Grënn zougemaach; de Jean-Antoine Zinnen ass op Paräis geplënnert. Do hat e mat Succès a verschiddenen Orchestere matgespillt, an och e Lëtzebuerger Blos-Ensembel op d'Bee gestallt.

1898 ass de Jean-Antoine Zinnen zu Neuilly bei Paräis gestuerwen, seng Iwwerreschter goufen den 28. Oktober 1900 um stater Nikloskierfecht bäigesat. Do gouf och den 11. Mee 1902 e Monument zu sengen Éieren dévoiléiert.

Vun "http://lb.wikipedia.org../../../j/e/a/Jean-Antoine_Zinnen_905c.html"

Categories: Lëtzebuergesch Komponisten | Gebuer 1827 | Gestuerwen 1898

##### Views

- Artikel
- Diskussioun
- Aktuell Revisiounen

##### Sichen

##### Aner Sproochen

- English
- Português
- Русский